《夜泊西湾》
明代·梁可澜

野水泠泠浸碧天，西湾深处泊渔船。千山月色孤篷外，半夜潮声一枕边。

春梦觉来伤往事，乡心老去忆行年。白头不是忘归客，独对芦花思悄然。

作者简介：梁可澜，字元叔。顺德人。博学工诗，隐居罗浮。慕葛洪修炼故事，自号三十二峰太狂长啸仙。署邑令连继芳高其人，访诸山中，酬和竟日。著有《狂仙遗草》、《修真要语》。清道光《广东通志》卷三二九有传。